Mestská časť Bratislava – Nové Mesto
–––––––––––––––––––––––––––––––––––––––––––––––––––––––––––––––––––––––––––
 
Materiál na rokovanie 
Miestneho zastupiteľstva
Dňa:  15.10.2013

Návrh 
 
Stanoviska miestneho zastupiteľstva mestskej časti Bratislava – Nové Mesto k návrhu dodatku štatútu hlavného mesta Slovenskej republiky Bratislavy, ktorým sa mení a dopĺňa systém volieb, kompetencií a delegovania zástupcov do  školských rád (návrh na zmenu a doplnenie  čl. 37 a 38  pôsobnosti v oblasti školstva)
–––––––––––––––––––––––––––––––––––––––––––––––––––––––––––––––
 predkladá:                                                                       materiál obsahuje:
–––––––––––                                                                     ––––––––––––––––-
Ing. Ľudovít Kollárik                                                      1. Návrh uznesenia
Prednosta                                                                        2. Dôvodovú správu
                                                                                        3. Návrh stanoviska 
                                                                                         4. Návrh Dodatku štatútu + prílohy

Spracovateľ:                                                                     stanovisko právnej skupiny:
–––––––––––                                                                      ––––––––––––––––––––––––-
Ing. Ľudovít Kollárik                                                            - nie je potreba právneho                     
Prednosta                                                                               posúdenia         
 
Na rokovanie prizvať:
––––––––––––––––––-
Mgr. Vladimíra Nováka

 
Október 2013

Návrh uznesenia: 
 
Miestne  zastupiteľstvo

S c h v a ľ u j e
Stanovisko k návrhu dodatku štatútu hlavného mesta Slovenskej republiky Bratislavy, ktorým mení a dopĺňa systém volieb, kompetencií a delegovania zástupcov do  školských rád 
 
- bez pripomienok

 

 

 

 

 

 

 

2. Dôvodová správa
 
Dňa 02.10..2013 bola mestskej časti doručená žiadosť primátora hlavného mesta SR Bratislavy predmetom, ktorej je návrh dodatku štatútu hlavného mesta Slovenskej republiky Bratislavy. 
Návrh dodatku štatútu sa týka aj mestských častí z pohľadu povinnosti zriaďovať miestne školské rady v kompetencii zverenej mestským častiam pri zriaďovaní a zabezpečovaní chodu škôl a školských zariadení. (čl. I 5 a 6). Zároveň sa ukladá povinnosť predkladať mestu výročnú správu o činnosti škôl a školských zariadení zriadených mestskou časťou.
Uvedený návrh prináša mestským častiam nové úlohy, ale rozdelením kompetencií pri zriaďovaní a zabezpečovaní chodu škôl a školských zariadení medzi mesto a mestské časti je nutnosť realizovať aj tieto zákonom určené úlohy. V prípade schválenia tohto dodatku štatútu budú mestské časti povinné zriadiť „miestne školské rady“, zvoliť jej členov, zabezpečovať ich chod a náklady.

 

 
 
Odporúčame:
Návrh dodatku štatútu hlavného mesta Slovenskej republiky Bratislavy schváliť bez  pripomienok

 

 

 

 

 

 3. Návrh stanoviska mestskej časti Bratislava – Nové Mesto k návrhu dodatku štatútu hlavného mesta Slovenskej republiky Bratislavy
 
Miestne zastupiteľstvo
S ú h l a s í 
S návrhom dodatku štatútu hlavného mesta slovenskej republiky Bratislavy, ktorým sa mení a dopĺňa systém volieb, kompetencií a delegovania zástupcov do  školských rád 
 
15.10.2013

 4. Návrh  dodatku Štatútu hlavného mesta SR Bratislavy, ktorým sa mení systém volieb, kompetencií a delegovania zástupcov do obecných školských rád
+ prílohy: Dôvodová správa, Vyhodnotenie pripomienok, Všeobecná časť, Osobitná časť

Dôvodová správa

Materiál „Návrh dodatku Štatútu hlavného mesta SR Bratislavy, ktorým sa mení systém volieb, kompetencií a delegovania zástupcov do obecných školských rád“ predkladáme v zmysle uznesenia Mestského zastupiteľstvo hlavného mesta SR Bratislavy č. 1050/2013 zo dňa 24. – 25.04.2013, v ktorom v časti C žiada riaditeľa Magistrátu hlavného mesta SR Bratislavy o predloženie návrhu novelizácie Štatútu hlavného mesta SR Bratislavy v oblasti úpravy pôsobností hlavného mesta SR Bratislavy a mestských častí hlavného mesta SR Bratislavy na úseku školstva.  

„Návrh sa tiež predkladá z dôvodu:
a) skončenia štvorročného funkčného obdobia orgánu školskej samosprávy v zmysle zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov k 30.03.2013, ktorou bola Mestská školská rada hlavného mesta Slovenskej republiky Bratislavy,
b) potreby ustanoviť novú obecnú školskú radu pre hlavné mesto SR Bratislavu (Mestskú školskú radu hlavného mesta SR Bratislavy) a obecné školské rady pre mestské časti (Miestne školské rady mestských častí); tieto orgány sú obecnými školskými radami podľa zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. 

Vyhodnotenie pripomienok:

	é zastupiteľstvo hlavného mesta SR Bratislavy svojím uznesením č. 1050/2013 zo dňa 24. – 25.4.2013 schválilo variant návrhu systému volieb, kompetencií a delegovania zástupcov do Mestskej školskej rady hlavného mesta SR Bratislavy, podľa ktorého budú za ustanovenie obecných školských rád zodpovedné aj mestské časti. Súčasne mestské zastupiteľstvo požiadalo riaditeľa Magistrátu hlavného mesta SR Bratislavy o predloženie návrhu novelizácie Štatútu hlavného mesta SR Bratislavy v oblasti úpravy pôsobností hlavného mesta a jeho mestských častí na úseku školstva.   
	Dňa 19.6.2013 bol návrh dodatku Štatútu hlavného mesta SR Bratislavy, ktorým sa mení systém volieb, kompetencií a delegovania zástupcov do obecných školských rád zaslaný v súlade s čl. 103 ods. 1 Štatútu hlavného mesta SR Bratislavy starostom mestských častí na pripomienkovanie v termíne do jedného mesiaca.
	Súčasne bolo v zmysle Čl. 4 bod 8 rozhodnutia primátora zabezpečené zverejnenie návrhu dodatku štatútu jeho vyvesením na úradnej tabuli hlavného mesta a na internetovej stránke hlavného mesta v čase od 03.07.2013 do 19.07.2013. Verejnosťou neboli zaslané žiadne pripomienky. 
	O vyhodnotení pripomienok informujeme operatívnu poradu primátora v zmysle Čl. 4 bod 10 rozhodnutia primátora. 
Následne bude v zmysle Čl. 103 ods. 1 Štatútu hlavného mesta SR Bratislavy návrh dodatku predložený na prerokovanie vecne príslušnej komisii mestského zastupiteľstva.
	Po prerokovaní v komisii bude návrh dodatku štatútu v zmysle čl. 103 ods. 2 Štatútu hlavného mesta SR Bratislavy predložený starostom mestských častí na písomné stanovisko miestneho zastupiteľstva, ktoré musí obsahovať súhlasné alebo nesúhlasné vyjadrenie.

Pripomienky mestských častí:
1.	Zmeniť v Čl. 38 písm. j) v uvádzacej vete slová „predkladá mestskej školskej rade na vyjadrenie“ na slová „predkladá miestnej školskej rade na vyjadrenie“. Dôvod: súvisí s návrhom na doplnenie písm. y) v Čl. 38.

Pripomienka MČ Bratislava – Karlova Ves.
Pripomienka bola akceptovaná. 
Z tohto dôvodu bol do návrhu dodatku štatútu vložený bod 5.: „V čl. 38 písm. j) uvádzacej vete sa slová „mestskej školskej rade“ nahrádzajú slovami „miestnej školskej rade mestskej časti““. Doterajšie body 5. a 6. sa označujú ako body 6. a 7.
 
2.	Zmeniť navrhované pomenovanie školskej rady „miestna školská rada“ na pomenovanie „Školská rada mestskej časti“ (uviesť názov mestskej časti), alebo na „Obecná školská rada mestskej časti“ (uviesť názov mestskej časti). Dôvod: navrhované pomenovanie „miestna školská rada“ vnímame ako dlhé a mätúce.

Pripomienka MČ Bratislava – Ružinov.
Pripomienka nebola akceptovaná.
Predkladatelia sa stotožnili s pomenovaním orgánu školskej samosprávy „Miestna školská rada mestskej časti“ (uviesť názov mestskej časti) a „Mestská školská rada hlavného mesta Slovenskej republiky Bratislavy“, ktoré logicky nadväzujú na terminológiu stanovenú príslušnými právnymi predpismi.

3.	Vypustiť v Čl. 37 písm. v) a v Čl. 38 písm. zb). Dôvod: predloženie výročnej správy o činnosti škôl a školských zariadení zriadenými mestskými časťami Mestskej školskej rade hlavného mesta SR Bratislavy je zbytočný proces, ktorý nemá pre mestskú časť a jednotlivé školy význam.

Pripomienka MČ Bratislava – Petržalka, MČ Bratislava – Staré Mesto, MČ Bratislava – Ružinov, MČ Bratislava – Podunajské Biskupice, MČ Bratislava - Rača.
Pripomienka nebola akceptovaná.
Odôvodnenie neakceptovania pripomienky: 
Uvedené ustanovenia neukladajú povinnosť mestským častiam predložiť správy o činnosti škôl a školských zariadení, ktorých sú zriaďovateľom, na prerokovanie v Mestskej školskej rade hlavného mesta SR Bratislavy. Túto kompetenciu majú podľa navrhovaného dodatku štatútu miestne školské rady jednotlivých mestských častí. 
Navrhované ustanovenia však ukladajú mestským častiam povinnosť predložiť správy o činnosti škôl a školských zariadení, ktorých sú zriaďovateľom, hlavnému mestu SR Bratislave (a nie Mestskej školskej rade hlavného mesta SR Bratislavy, ktorá je samosprávnym orgánom).      

4.	Vypustiť v Čl. 37 písm. v) a v Čl. 38 písm. zb). Dôvod: na základe skutočnosti, že mestská časť je zriaďovateľom škôl a školy predkladajú správy zriaďovateľovi, nevidíme dôvod, aby boli uvedené body zaradené do predkladaného návrhu dodatku štatútu a žiadame ich z dodatku vypustiť. Predkladanie výročných správ o činnosti škôl a školských zariadení je nad rámec povinností vyplývajúcich z ustanovení zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

Pripomienka MČ Bratislava – Ružinov, MČ Bratislava – Vrakuňa, MČ Bratislava - Rača.
Pripomienka nebola akceptovaná.
Odôvodnenie neakceptovania pripomienky:
	Predkladať výročné správy o činnosti škôl a školských zariadení na prerokovanie hlavnému mestu SR Bratislave považujeme za potrebné pre priebežné hodnotenie a monitorovanie stavu školstva na úrovni hlavného mesta nielen z hľadiska materiálneho zabezpečenia výchovno-vzdelávacieho procesu, ale aj z hľadiska jeho dosiahnutých výsledkov. Štruktúra a obsah správ bude veľmi podobná Súhrnnej správe o  výchovno-vzdelávacej činnosti, jej výsledkoch a podmienkach škôl a školských zariadení, ktoré budú jednotlivé mestské časti predkladať svojej Miestnej školskej rade mestskej časti (nie Mestskej školskej rade hlavného mesta SR Bratislavy). 
Zákon č. 596/2003 Z. z. v znení neskorších predpisov stanovuje uvedenú správu prerokovať v obecnej školskej rade (Miestnej školskej rade mestskej časti) a v miestom zastupiteľstve príslušnej mestskej časti. 
Mestské časti predložia tieto správy hlavnému mestu, ktoré zabezpečí vypracovanie súhrnnej správy za všetky mestské časti na jej prerokovanie v mestskom zastupiteľstve.

5.	V Čl. 38 písm. y) sa ukladá povinnosť zriadiť miestnu školskú radu mestskej časti pre druhy škôl a školských zariadení v rozsahu svojej zriaďovateľskej pôsobnosti a v osobitnej časti k bodu 6 je uvedené, že má byť ustanovená aj zo zástupcov súkromných a cirkevných zriaďovateľov.    

Pripomienka MČ Bratislava – Rača, MČ Bratislava – Nové Mesto.
Vysvetlenie: 
Spôsob zriadenia, kompetencie a členstvo v obecnej školskej rade (Mestskej školskej rade hlavného mesta SR Bratislavy a v miestnych školských radách mestských častí) sú stanovené v § 24 a § 25 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. 
	Podľa § 24 ods. 6) sa obecná školská rada sa zriaďuje v obciach, v ktorých sú určené najmenej tri školské obvody alebo je zriadených najmenej desať škôl a školských zariadení, ktoré nie sú súčasťou školy, zriadených na území obce, teda nie len zriadených obcou.
	Podľa § 24 ods. 7) sa obecná školská rada sa vyjadruje napríklad k činnosti zriaďovateľov základných škôl, základných umeleckých škôl a školských zariadení v oblasti vzdelávania zriadených na území obce, alebo tiež ku koncepcii rozvoja škôl a školských zariadení zriadených na území obce, teda nie len zriadených obcou.
	Podľa § 25 ods. 9) sú členmi obecnej školskej rady sú štyria zvolení zástupcovia z riaditeľov, dvaja zvolení zástupcovia z rodičov, traja zvolení zástupcovia z predsedov rád škôl všetkých škôl a školských zariadení zriadených na území obce a dvaja delegovaní zástupcovia obce – teda nie je zložená len zo zástupcov škôl a školských zariadení, ktorých je mestská časť zriaďovateľom.
	V § 7a ods. 2 písm. g) zákona č. 377/1990 Zb. o hlavnom meste Slovenskej republiky Bratislave v znení neskorších predpisov sa určuje, ktorým druhom škôl sú mestské časti zriaďovateľom. Týchto škôl a školských zariadení, zriadených na území mestskej časti, sa týkajú uvedené ustanovenia § 24 a § 25 zákona č. 596/2003 Z. z. v znení neskorších predpisov (teda aj na školy a školské zariadenia súkromných a cirkevných zriaďovateľov).  

Všeobecná časť:

Materiál vychádza z Mestského zastupiteľstvo hlavného mesta SR Bratislavy č. 1050/2013 zo dňa 24. – 25.04.2013, ktoré schválilo variant A. systému volieb, kompetencií a delegovania zástupcov do Mestskej školskej rady hlavného mesta SR Bratislavy, podľa ktorého:
bude Mestská školská rada hlavného mesta SR Bratislavy ustanovená zo zástupcov základných umeleckých škôl a centier voľného času v zriaďovateľskej pôsobnosti hlavného mesta a súkromných a cirkevných zriaďovateľov a za jej ustanovenie bude zodpovedné hlavné mesto. Bude sa vyjadrovať k činnosti zriaďovateľov základných umeleckých škôl a centier voľného času zriadených na území hlavného mesta, ako aj ku skutočnostiam uvedeným v zákone č. 596/2003 Z. z. v znení neskorších predpisov.
Miestne školské rady mestských častí budú ustanovené zo zástupcov materských škôl, základných škôl a školských zariadení v zriaďovateľskej pôsobnosti jednotlivých mestských častí a súkromných a cirkevných zriaďovateľov (okrem centier voľného času) a budú sa vyjadrovať k činnosti zriaďovateľov základných škôl, materských škôl a školských zariadení zriadených na území jednotlivých mestských častí a ku skutočnostiam uvedeným v zákone č. 596/2003 Z. z. v znení neskorších predpisov. Za ustanovenie miestnych školských rád mestských častí budú zodpovedné jednotlivé mestské časti.
	
V uvedenom variante vystupuje pre potrebu ustanovenia orgánov školskej samosprávy podľa § 24 a § 25 zákona č. 596/2003 Z. z. v znení neskorších predpisov hlavné mesto ako obec a mestské časti ako obce.
	
Miestne školské rady mestských častí sa podľa § 24 ods. 6) zákona 596/2003 Z. z. v znení neskorších predpisov zriaďujú iba v obciach, v ktorých sú určené najmenej tri školské obvody alebo je zriadených (zriadených na jej území, nie zriadených obcou) najmenej desať škôl a školských zariadení. Rozhodnutím miestneho zastupiteľstva môže byť zriadená Miestna školská rada mestskej časti (ktorá je obecnou školskou radou) aj pri počte škôl a školských zariadení najmenej päť alebo pri dvoch školských obvodoch.
 
Predkladatelia zohľadnili fakt, že na území hlavného mesta je školská problematika rozdelená medzi hlavné mesto a mestské časti, z ktorých každý má zriaďovateľské kompetencie vo vzťahu k iným druhom škôl a školských zariadení, ako aj to, že funkčnosť systémov v oblasti školstva v súčasnom znení zákona je prepojená aj na samosprávne orgány (obecné školské rady).

Kompetencie obecnej školskej rady (všeobecne zo zákona)

Obecná školská rada je v zmysle § 24 zákona č. 596/2003 Z. z. v znení neskorších predpisov iniciatívnym a poradným samosprávnym orgánom, ktorý vyjadruje a presadzuje verejné záujmy a záujmy žiakov, rodičov, pedagogických a ostatných zamestnancov v oblasti výchovy a vzdelávania. Plní funkciu verejnej kontroly, posudzuje a vyjadruje sa k činnosti škôl, školských zariadení, orgánov miestnej štátnej správy, orgánov obcí a samosprávnych krajov z pohľadu školskej problematiky. Funkčné obdobie obecnej školskej rady sú štyri roky.  
Obecná školská rada sa v zmysle uvedeného zákona vyjadruje: 
-	k činnosti zriaďovateľov základných škôl, základných umeleckých škôl a školských zariadení v oblasti vzdelávania zriadených na území obce;
ku koncepcii rozvoja škôl a školských zariadení zriadených na území obce;
k rozpisu finančných prostriedkov poskytnutých školám a školským zariadeniam zriadeným na území obce z prostriedkov štátneho rozpočtu;
k materiálno-technickým podmienkam pre činnosť škôl a školských zariadení zriadených obcou;
k personálnym, materiálnym a sociálnym podmienkam zamestnancov škôl a školských zariadení zriadených na území obce;
k požiadavkám obce na skvalitnenie starostlivosti a výchovno-vzdelávacích služieb poskytovaných v školách alebo v školských zariadeniach a k spôsobu úhrady nákladov zvýšených z tohto dôvodu;
k správe o výsledkoch výchovno-vzdelávacieho procesu na školách zriadených na území obce;
plní funkciu rady školy podľa uvedeného zákona pre školy a školské zariadenia, ktorých zriaďovateľom je obec, ak príslušná rada školy nie je zriadená;
Obec vo veciach výchovy a vzdelávania v školách a školských zariadeniach, ktorých je zriaďovateľom, predkladá obecnej školskej rade na vyjadrenie:  
-	informácie o pedagogicko-organizačnom a materiálnom zabezpečení výchovno-vzdelávacieho procesu škôl a školských zariadení;
návrh rozpisu finančných prostriedkov pre školy a školské zariadenia, pridelených krajským školským úradom;
správu o výsledkoch hospodárenia škôl a školských zariadení; 
správu o výchovno-vzdelávacej činnosti, jej výsledkoch a podmienkach škôl a školských zariadení;
koncepciu investičného rozvoja škôl a školských zariadení;
návrhy na zriaďovanie alebo zrušovanie škôl a školských zariadení;
návrhy na zriadenie tried s rozšíreným vyučovaním vyučovacieho predmetu alebo skupiny predmetov;
návrhy na zriadenie tried pre deti a žiakov so špeciálnymi výchovno-vzdelávacími potrebami a deti a žiakov s mimoriadnym nadaním a talentom;
Zloženie členov obecnej školskej rady:
Obecná školská rada má 11 členov:	
-	4 zvolení zástupcovia z riaditeľov všetkých škôl a školských zariadení zriadených na území obce,
2 zvolení zástupcovia z rodičov žiakov všetkých škôl a školských zariadení zriadených na území obce,
3 zvolení zástupcovia z predsedov rád škôl všetkých škôl a školských zariadení zriadených na území obce,
2 delegovaní zástupcovia obce, pričom jej členom nemôže byť starosta obce (primátor mesta);

Platná právna základňa:
-	zákon č. 596/2003 Z. z. v znení neskorších predpisov ;
Štatút hlavného mesta Slovenskej republiky Bratislavy; 
vyhláška Ministerstva školstva Slovenskej republiky č. 291/2004, ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.

Osobitná časť:

K Čl. I:

K bodu 1

	Ustanovuje sa názov orgánu školskej samosprávy – obecnej školskej rady podľa zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, ktorým bude „Mestská školská rada hlavného mesta Slovenskej republiky Bratislavy“ (ďalej len „mestská školská rada hlavného mesta“).
	
K bodu 2

	Ustanovuje sa povinnosť hlavného mesta zriadiť mestskú školskú radu hlavného mesta pre druhy škôl a školských zariadení v rozsahu svojej zriaďovateľskej pôsobnosti.
Mestská školská rada hlavného mesta bude ustanovená zo zástupcov základných umeleckých škôl a centier voľného času v zriaďovateľskej pôsobnosti hlavného mesta a súkromných a cirkevných zriaďovateľov a za jej ustanovenie bude zodpovedné hlavné mesto. Bude sa vyjadrovať k činnosti zriaďovateľov základných umeleckých škôl a centier voľného času zriadených na území hlavného mesta, ako aj ku skutočnostiam uvedeným v zákone č. 596/2003 Z. z. v znení neskorších predpisov.

K bodu 3

	Ustanovuje sa povinnosť hlavného mesta každoročne prerokovať výročnú správu o činnosti škôl a školských zariadení zriadených mestskými časťami. Súhrnnú správu na základe výročných správ jednotlivých mestských častí vypracuje príslušný organizačný útvar magistrátu, ktorým je oddelenie kultúry, školstva, športu a mládeže.
  
K bodu 4

	K pôsobnosti mestskej časti na úseku školstva sa pridáva odkaz k poznámke po čiarou, týkajúci sa vymedzenia obcí (mestských častí), ktoré majú povinnosť v zmysle zákona zriadiť obecnú školskú radu (miestnu školskú radu mestskej časti).
 
K bodu 5

Súvisí s bodom 6; určuje zákonom stanovené povinnosti mestskej časti predkladať uvedené na prerokovanie v orgáne školskej samosprávy. 

K bodu 6

	Ustanovuje sa povinnosť mestskej časti (mestských častí) zriadiť Miestnu školskú radu mestskej časti (názov príslušnej mestskej časti) pre druhy škôl a školských zariadení v rozsahu svojej zriaďovateľskej pôsobnosti. 
Miestna školská rada mestskej časti bude ustanovená zo zástupcov materských škôl, základných škôl a školských zariadení v zriaďovateľskej pôsobnosti mestskej časti a súkromných a cirkevných zriaďovateľov (okrem centier voľného času) a bude sa vyjadrovať k činnosti zriaďovateľov základných škôl, materských škôl a školských zariadení (okrem centier voľného času) zriadených na území mestskej časti a ku skutočnostiam uvedeným v zákone č. 596/2003 Z. z. v znení neskorších predpisov.
Miestna školská rada mestskej časti je obecnou školskou radou podľa zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.
	
K bodu 7

	Mestskej časti sa ukladá povinnosť predložiť hlavnému mestu na prerokovanie výročnú správu o činnosti škôl a školských zariadení, ktorých je zriaďovateľom. Hlavné mesto prerokuje súhrnnú správu, vypracovanú z jednotlivých správ mestských častí.  

K Čl. II:

	Dodatok štatútu nadobúda účinnosť dňom schválenia.

Dodatok č. ...
Štatútu hlavného mesta Slovenskej republiky Bratislavy
z ............ 2013

Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej
republiky Bratislave v znení zákona č. 535/2008 Z. z. a zákona č. 596/2003 Z. z.  o štátnej správe v školstve a školskej samospráve a o zmene a doplnení niektorých zákonov v znení neskorších predpisov ustanovuje:

Čl. I

Štatút hlavného mesta Slovenskej republiky Bratislavy v znení dodatkov č. 1 až  ...
sa mení a dopĺňa takto:

1. 	V čl. 37 písm. g) uvádzacej vete sa slová „mestskej školskej rade“ nahrádzajú slovami „Mestskej školskej rade hlavného mesta Slovenskej republiky Bratislavy (ďalej len “mestská školská rada hlavného mesta“)“.
	
2.	V čl. 37 písmeno t) znie: :

 „t) zriaďuje mestskú školskú radu hlavného mesta pre druhy škôl a školských zariadení v rozsahu svojej zriaďovateľskej pôsobnosti, zodpovedá za jej ustanovenie a deleguje zástupcov Bratislavy do mestskej školskej rady hlavného mesta,“.
	
3.	Čl. 37 sa dopĺňa písmenom v), ktoré znie: 

„v) prerokúva výročnú správu o činnosti škôl a školských zariadení zriadených mestskými časťami.“.
	
4. 	V poznámke pod čiarou k odkazu 73 sa za slová „§ 8 ods. 1 a 5,“ vkladajú slová „§ 24 ods. 6“.
	
5.	V čl. 38 písm. j) uvádzacej vete sa slová „mestskej školskej rade“ nahrádzajú slovami „miestnej školskej rade mestskej časti“.
	
6.	V čl. 38 sa za písmeno x) vkladá nové písmeno y), ktoré znie: 

„y) zriaďuje Miestnu školskú radu mestskej časti (názov príslušnej mestskej časti) (ďalej len „miestna školská rada mestskej časti“) pre druhy škôl a školských zariadení v rozsahu svojej zriaďovateľskej pôsobnosti, zodpovedá za jej ustanovenie a deleguje zástupcov mestskej časti do miestnej školskej rady mestskej časti,“.

Doterajšie písmená y) a z) za označujú ako písmená z) a za). 
	
7.	Čl. 38 sa dopĺňa písmenom zb), ktoré znie: 

„zb) predkladá Bratislave na prerokovanie výročnú správu o činnosti škôl a školských zariadení, ktorých je zriaďovateľom.“.

Čl. II

Tento dodatok nadobúda účinnosť ........... 2013.

Milan Ftáčnik
     primátor